Disposició Addicional 1 - Disposició Addicional 2
Entitats beneficiàries i persones destinatàries
Requisits per obtenir la condició de beneficiari/ària
Comunicació de canvis, revisió i variacions en la destinació de la subvenció
Règim de compatibilitat de les subvencions
Publicitat de les subvencions per part de l'entitat beneficiària
Principis ètics i regles de conducta als quals les persones beneficiàries de subvencions o ajuts han d'adequar la seva activitat, i efectes d'un eventual incompliment d'aquests principis
Catalunya és un país amb llarga tradició i forta vocació emprenedora.
Al llarg de la seva història ha comptat amb homes i dones capaços de generar nous negocis en tots els sectors que han contribuït al desenvolupament econòmic del país per convertir-lo en un dels territoris més dinàmics del sud d'Europa.
En el nou context que s'obre al segle XXI, amb una interconnexió de l'economia més gran en l'àmbit internacional, la innovació tecnològica constant, l'increment de la competència i també la correcció necessària dels desequilibris produïts en els primers anys d'aquest segle, l'emprenedoria apareix com un factor clau per al progrés econòmic i social del conjunt del territori.
L'emprenedoria és un concepte ampli i cal distingir diferents tipologies.
La Generalitat de Catalunya, per mitjà del Programa Catalunya Emprèn, distingeix i dona suport als tipus d'emprenedoria següents:
La de les d'indústries culturals i creatives.
Determinats enfocaments acadèmics simplifiquen i distingeixen només dues classes d'emprenedoria: la de petites i mitjanes empreses i la d'empreses basades en la innovació i la tecnologia orientades al creixement.
Cal distingir els diferents tipus d'emprenedoria, ja que cadascun fa aportacions diferents als territoris.
Pel que fa al creixement econòmic del territori, són les empreses basades en la innovació i la tecnologia les que hi tenen un efecte més evident; però l'autoocupació i la creació d'empreses que a priori no busca un creixement dona resposta a inquietuds socials.
Per tant, les polítiques de suport a l'emprenedoria es poden veure des de dues òptiques:
Com a resposta a una necessitat i diversitat social, per a uns emprenedors que volen obrir un nou negoci sense pensar en la seva dimensió futura i que requereixen uns serveis bàsics.
Com a mecanisme de generació d'activitat econòmica, des de la creació d'empreses amb alt potencial de creixement.
Les polítiques de suport a l'emprenedoria vistes des de la primera òptica volen fomentar la creació d'empreses com a resposta a la demanda de la població, sovint emprenedors que emprenen per necessitat i que solen generar projectes d'autoocupació.
El foment d'aquesta emprenedoria planteja el suport a entitats que tenen una visió massiva, territorial i social de l'impuls a la creació d'empreses.
L'emprenedoria de necessitat i d'oportunitat és una altra manera de veure les dues òptiques abans esmentades.
L'estudi GEM (Global Entrepreneurship Monitor) de l'any 2015 apunta cap a una millora de la qualitat de l'emprenedoria a Catalunya des del punt de vista de la motivació per crear una empresa.
En aquest sentit, la motivació per oportunitat es manté en un nivell idèntic al de l'any 2014 (5,2%), mentre que la motivació per necessitat disminueix de manera remarcable el 2015 (1,2%), després del màxim al qual va arribar en 2014 (2,1%) i després d'uns quants anys d'augment gairebé continuat des de 2010.
El percentatge de població que crea per oportunitat a Catalunya continua sent semblant al dels països de la UE (5,8%) i és superior al d'Espanya (4,2%).
Igualment s'observa que la disminució del percentatge de creacions per necessitat a Catalunya la situa per sota dels nivells d'Europa (1,5%), i d'Espanya (1,4%).
Pel que fa a les perspectives de creixement en 2015, un 46% dels emprenedors naixents espera poder donar feina a entre 1 i 5 treballadors/ores en els propers cinc anys, la qual cosa significa un augment de sis punts respecte de l'any 2014.
També creix el percentatge dels que preveuen donar feina a entre 6 i 19 treballadors/ores, que passen del 9 al 15%.
A més, es produeix una millora en relació amb el grau de novetat dels productes i serveis.
Respecte a l'any 2014, es passa d'un 7 a un 13% dels emprenedors en fase inicial (TEA) que consideren que el grau de novetat dels seus productes és elevat; i d'un 30 a un 34% dels que consideren que la seva oferta té un cert component innovador.
L'objectiu d'aquesta Ordre és crear un entorn favorable per possibilitar la creació d'empreses a Catalunya i facilitar recursos i serveis, de manera integral, per tal que les persones emprenedores puguin crear, consolidar i fer créixer la seva empresa.
Cal garantir un suport directe a les persones que vulguin emprendre un negoci amb finalitat d'autoocupació o de creació d'un petit negoci al territori, i també prestar un servei integral d'acompanyament i suport adaptat a les seves necessitats que els hi faciliti l'accés als diversos serveis i recursos que les diferents administracions i altres entitats públiques i privades posen al seu abast.
En aquest nou context el talent i les persones són, més que mai, l'element primordial, el motor de qualsevol activitat vital i de qualsevol activitat emprenedora.
En el context de l'economia del coneixement la persona emprenedora és aquella que aconsegueix convertir recursos en valor mitjançant la creativitat, la innovació i la capacitat d'alinear persones i recursos en un procés dirigit a la creació de béns i serveis d'interès per al mercat.
Així podem definir la persona emprenedora, el talent, com el principal agent de generació de riquesa.
Es parla, en definitiva, d'ecosistemes d'emprenedoria generats a partir de potents ecosistemes de talent i creativitat, recerca i innovació.
Avui a Catalunya hi ha una enorme base de talent impregnat de ciència, innovació i tecnologia, i motivat per identificar oportunitats disruptives i portar-les a la societat.
Entre els objectius prioritaris de la Secretaria d'Empresa i Competitivitat cal destacar l'impuls i la promoció d'iniciatives en l'àmbit de l'empresa que siguin d'interès per a la competitivitat de l'economia catalana.
El Programa operatiu del Fons Social Europeu 2014-2020 de Catalunya destaca que cal promoure el treball per compte propi, l'esperit empresarial i la creació d'empreses, incloses les pimes i les microempreses innovadores.
Vist el Pla de Govern per a la XI Legislatura, amb l'objectiu d'impulsar la petita i mitjana empresa i l'emprenedoria;
Vist el Pla d'acció sobre emprenedoria 2020, amb l'objectiu de rellançar l'esperit emprenedor a Europa;
Vist el programa Catalunya Emprèn 2017-2020, que parteix de la necessitat d'aconseguir nous objectius en matèria d'emprenedoria que facin de Catalunya un país amb millor feina i de disposar d'una economia al servei de les persones, tal com preveu l'Eix 2 de Pla de Govern de la XI Legislatura;
Vist que la missió del Programa Catalunya Emprèn és la de fomentar l'esperit emprenedor i promoure la cultura d'empresa a Catalunya, tot activant totes les capacitats del país per crear noves empreses, i la de consolidar una xarxa publicoprivada de col·laboració de tots els agents del país compromesos en la creació d'empreses;
Vist, així mateix, que una de les missions del Programa Catalunya Emprèn és optimitzar la xarxa Emprèn i valoritzar-la, aconseguir un augment de la creació d'empreses basades en el coneixement al llarg de tot el territori català i consolidar programes d'emprenedoria més especialitzada;
Atesa la Llei 19/2014, de 29 de desembre, de transparència, accés a la informació pública i bon govern (DOGC núm. 6780, de 21.12.2014);
Ateses la Llei orgànica 3/2007, de 22 de març, per a la igualtat efectiva de dones i homes (BOE núm. 71, de 23.3.2007); i la Llei 17/2015, de 21 de juliol, d'igualtat efectiva de dones i homes (BOE núm. 215, de 8.9.2015);
Atesa la Llei 13/2014, de 30 d'octubre, d'accessibilitat (DOGC núm. 6742, de 4.11.2014);
Atès el Reglament (UE) núm. 1304/2013, del Parlament Europeu i del Consell de 17 de desembre de 2013 (DOUE núm. 347 de 20.12.2013), relatiu al Fons Social Europeu i pel qual es deroga el Reglament (CE) 1081/2006 del Consell (DOUE núm. L210, de 31.07.06);
Atès el Reglament (UE) núm. 1303/2013, del Parlament Europeu i del Consell, de 17 de desembre de 2013 (DOUE núm. 347, de 20.12.2013), pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell (DOUE núm. 2010, d'11.7.2006);
Atès el Reglament delegat (UE) núm. 480/2014, de la Comissió Europea, de 3 de març de 2014 (DOUE núm. 138, de 13.5.2014), que complementa el Reglament (UE) 1303/2013 (DOUE núm. 347, de 20.12.2013);
Atès el Reglament d'execució (UE) núm. 821/2014, de la Comissió Europea, de 28 de juliol de 2014 (DOUE núm. 223, de 29.7.2014), pel qual s'estableixen disposicions d'aplicació del Reglament (UE) núm. 1303/2013 (DOUE núm. 347, de 20.12.2013) pel que fa a les modalitats concretes de transferència i gestió de les contribucions del Programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per a l'enregistrament i l'emmagatzematge de dades;
Vist el Programa operatiu del Fons Social Europeu (FSE) 2014-20120 de Catalunya, núm. CCI2014ES05SFOP007, aprovat per la Decisió d'execució de la Comissió Europea de 17 de desembre de 2015 (DOUE núm. 333, de 19.12.2015);
Atesa l'Ordre ESS/1924/2016, de 13 de desembre, per la qual es determinen les despeses subvencionables pel Fons Social Europeu durant el període de programació 2014-2020 (BOE núm. 307, de 21.12.2016);
Atès l'Acord GOV/85/2016, de 28 de juny (DOGC núm. 7152, de 30.6.2016), pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre (DOGC núm. 6671, de 24.7.2014);
Atès que aquestes bases els són aplicables el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791, de 31.12.2002), i els preceptes bàsics de la Llei 38/2003, de 17 de novembre, general de subvencions (BOE núm. 276, de 18.11.03), i del Reglament que la desenvolupa, aprovat pel Reial decret 887/2006, de 21 de juliol (BOE núm.176, de 25.7.06);
Les referències a la normativa d'aplicació concreta s'entendaran fetes, per remissió, a la normativa que les pugui substituir en el futur.
1.1 L'objecte d'aquestes bases és regular les condicions i el procediment que han de regir la concessió de subvencions del Programa integral de suport a les persones emprenedores emmarcat en el programa Catalunya Emprèn.
1.2 Mitjançant aquest programa Catalunya Emprèn es volen facilitar recursos i serveis de manera integral per a la creació d'empreses per tal que les persones emprenedores puguin crear, consolidar i fer créixer la seva empresa.
1.3 Els objectius específics d'aquest Programa són:
Impulsar actuacions que activin la capacitat de creació d'empreses, fomentin l'esperit emprenedor i generin nous llocs de treball.
Desenvolupar un entorn favorable per facilitar la creació d'empreses.
Integrar i alinear actors, serveis i recursos a disposició de les persones emprenedores.
Desenvolupar la Xarxa Emprèn com la xarxa publicoprivada de suport a les persones emprenedores de Catalunya.
1.4 Les entitats beneficiàries de les subvencions que estableixen aquestes bases constituiran la Xarxa Emprèn sota la tutela de la Secretaria d'Empresa i Competitivitat.
2.1 Podran ser entitats beneficiàries d'aquestes subvencions:
Els ajuntaments i els ens vinculats o dependents, els consells comarcals, els consorcis locals, les diputacions, els ens de gestió locals, les entitats metropolitanes, les entitats municipals descentralitzades, les mancomunitats i les societats públiques locals de Catalunya.
Les entitats sense ànim de lucre.
Les universitats o les entitats que en depenguin.
Les escoles de negoci, els col·legis professionals i els gremis.
2.2 També podran ser beneficiàries les agrupacions sense personalitat jurídica que es constitueixin per les entitats esmentades a la base 2.1 de l'annex 1 d'aquesta Ordre.
En aquest cas s'ha de fer constar expressament, tant en formalitzar la sol·licitud com en la resolució de concessió, els compromisos d'execució assumits per cada membre de l'agrupació, així com l'import de la subvenció que ha d'aplicar cadascun, els quals també tenen consideració de beneficiaris.
S'haurà de nomenar un representant o apoderat únic de l'agrupació amb poders suficients per complir amb les obligacions, que com a beneficiari, corresponen a l'agrupació.
L'agrupació no es pot dissoldre fins que no hagin transcorregut els terminis de prescripció que preveuen l'article 100.4 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791, de 31.12.2002), i l'article 65 de la Llei 38/2003, de 17 de novembre (BOE núm. 276, de 18.18.2003), general de subvencions.
Si es presenta una agrupació d'entitats, totes les entitats tindran la condició de beneficiàries i com a tals estaran subjectes als drets i els deures.
Només una d'elles percebrà la subvenció.
L'entitat preceptora exercirà davant l'Administració el paper de representant de l'agrupació durant tota la vida de la subvenció, i serà la que rebrà els pagaments i distribuirà a la resta d'entitats la part corresponent, alhora que coordinarà les diferents intervencions de les entitats agrupades.
Les entitats agrupades hauran de complir, cadascuna d'elles de manera individual, totes les obligacions i els requisits que preveu aquesta Ordre per a les entitats beneficiàries de les subvencions.
L'agrupació d'entitats ha de garantir que es realitzaran els serveis bàsics i els serveis complementaris aprovats.
2.3 Les persones destinatàries últimes de la subvenció seran les persones en situació d'atur i les persones ocupades.
3.1 Les entitats sol·licitants han de complir els requisits següents:
a) Donar ocupació, almenys, a un 2% de treballadors/ores amb discapacitat sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i la seva inclusió social (BOE núm. 289, de 3.12.2013); el Reial decret 364/2005, de 8 d'abril, pel qual es regula el compliment alternatiu amb caràcter excepcional de la quota de reserva en favor de treballadors amb discapacitat (BOE núm. 94, de 20.04.2005), i el Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment (DOGC núm. 6885, de 4.6.2015).
b) Complir les obligacions tributàries davant l'Estat i la Generalitat i les obligacions davant la Seguretat Social.
Aquest compliment s'haurà de mantenir al llarg de tot el procediment: en el moment de presentació de la sol·licitud, prèviament a la resolució d'atorgament, i abans de rebre qualsevol pagament.
c) No trobar-se en cap de les circumstàncies que impedeixen adquirir la condició de beneficiari que preveu l'article 13 de la Llei 38/2003, general de subvencions (BOE núm. 276, de 18.11.2003).
d) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb la Llei 5/2008, de 24 d'abril, del dret de les dones a erradicar la violència masclista (DOGC núm. 5123, de 2.5.2008).
e) Complir els requisits que estableixen els articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 9.1.1998 i BOE núm. 36, d'11.2.1998).
f) No haver estat sancionades, en resolució ferma, per la comissió d'infracció greu en matèria d'integració laboral de discapacitats o molt greu en matèria de relacions laborals o en matèria de seguretat i salut en el treball, durant l'any anterior a la convocatòria, de conformitat amb el Text refós de la Llei sobre infraccions i sancions de l'ordre social, aprovat per Reial decret legislatiu 5/2000, de 4 d'agost (BOE núm. 189, de 8.8.2000), o, si han estat sancionades, hagin aplicat les mesures correctores previstes i abonat les quantitats requerides per aquest concepte.
g) No haver estat condemnades en sentència ferma, ni la persona jurídica sol·licitant ni les persones físiques adscrites a l'execució de l'activitat subvencionada, per algun delicte contra la llibertat i la indemnitat sexual, així com per tràfic d'éssers humans amb la finalitat d'explotació sexual, incloent-hi la pornografia, de conformitat amb la Llei orgànica 1/1996, de 15 de gener, de protecció jurídica del menor (BOE núm. 15, de 17.1.1996), en la redacció donada per la Llei 26/2015, de 28 de juliol, de modificació del sistema de protecció a la infància i a l'adolescència (BOE núm. 180, de 29.7.15).
h) Acreditar que disposen d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals (BOE núm. 269, de 10.11.95), amb el Reial decret 39/1997, de 17 de gener, pel qual s'aprova el Reglament dels serveis de prevenció (BOE núm. 27, de 31.1.1997); així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals (BOE núm. 298, de 13.12.03).
i) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
L'entitat haurà de respectar el que estableix la Llei 17/2015, de 21 de juliol, d'igualtat efectiva de dones i homes (DOGC núm. 69, de 23.7.2015).
j) Complir amb la normativa vigent en matèria de desenvolupament sostenible.
k) En el cas de les fundacions, haver adaptat els estatuts segons la disposició transitòria primera de la Llei 4/2008, de 24 d'abril, del Llibre tercer del Codi civil de Catalunya, relatiu a les persones jurídiques (DOGC núm. 5123, de 2.5.08), i a la Llei 5/2011, del 19 de juliol, de modificació de l'anterior (DOGC núm. 5925, de 21.7.11).
l) En el cas de les fundacions, haver complert el deure de presentar els comptes anuals davant el protectorat, d'acord amb l'article 336.3 del Llibre tercer del Codi civil de Catalunya, aprovat per la Llei 4/2008, de 24 d'abril.
m) En el cas de les associacions, haver adaptat els estatuts segons la disposició transitòria primera de la Llei 4/2008, de 24 d'abril, del Llibre tercer del Codi civil de Catalunya (DOGC núm. 5123, de 2.5.08), relatiu a les persones jurídiques.
n) En el cas d'entitats sense ànim de lucre, estar inscrites al registre corresponent.
o) En el cas d'haver iniciat l'activitat, les entitats o les agrupacions d'entitats han de tenir una pòlissa d'assegurances d'accidents personals i, si s'escau, de responsabilitat civil, que cobreixi cadascun dels participants en les accions durant el període d'execució del Programa.
p) Les entitats hauran de disposar, com a mínim, d'un local que tingui un despatx per a l'atenció individual, una sala de reunions i els serveis annexos necessaris per a les activitats que sol·licitin dur a terme.
q) Totes les entitats beneficiàries i agrupades hauran de disposar d'establiment a Catalunya, i el seu àmbit d'actuació ha de ser, com a mínim, dins el territori català.
r) En el supòsit d'agrupació d'entitats, totes les entitats agrupades hauran de complir, cadascuna d'elles de manera individual, amb els requisits que estableix aquesta base.
s) Les entitats hauran de tenir un mínim de 3 anys d'expertesa en l'àmbit de l'assessorament i l'acompanyament a les persones emprenedores per a la creació d'empreses, amb serveis estables, continuats, estructurats i professionals.
t) Tot el personal assessor de les entitats beneficiàries ha de tenir la titulació universitària adequada al pla de treball a desenvolupar i/o una experiència mínima de tres anys en tasques d'assessorament a les persones emprenedores o en consultoria empresarial.
u) Les entitats beneficiàries hauran de garantir que disposen, com a mínim, de l'equivalent a un/a assessor/a a temps complet.
Aquest personal ha de ser personal propi de l'entitat.
v) En el cas d'agrupació d'entitats cadascuna d'elles haurà de disposar, com a mínim, de l'equivalent a un/a assessora/a a jornada completa.
w) Les entitats o les agrupacions d'entitats hauran de donar servei, com a mínim, a 40.000 habitants, llevat que només es presenti una entitat o agrupació d'entitats en l'àmbit comarcal.
x) Disposar de signatura electrònica per part tots els representants legals de totes les entitats incloses en la sol·licitud per tal de poder fer tots els tràmits de manera digital.
y) Complir qualsevol altra obligació legal o reglamentària que els pugui afectar.
3.2 El compliment d'aquests requisits s'acreditarà d'acord amb el que estableix la base 7 d'aquest annex.
4.1 La quantia màxima la subvenció serà el 80% del cost de l'activitat que es consideri subvencionable i fins a un import màxim, que serà:
4.2 La despesa mínima, realitzada i justificada, de l'activitat objecte de la subvenció exigible per poder considerar complert l'objecte i la finalitat de la subvenció és del 40% del cost elegible aprovat, és a dir, del cost de l'activitat que es considera subvencionable.
L'incompliment d'aquesta despesa mínima comporta la revocació total de la subvenció atorgada.
Si es compleix la despesa mínima però el cost elegible final efectiu de l'activitat és inferior al cost elegible inicialment aprovat, s'ha de reduir, en la mateixa proporció, la quantia de la subvenció.
4.3 Els criteris que es tindran en compte per determinar la quantia de les subvencions són el cost del projecte, els altres ajuts rebuts, la intensitat i el llindar que determinin els reglaments d'ajuts d'Estat, quan siguin aplicables, la puntuació obtinguda pels criteris de valoració, les disponibilitats pressupostàries i els barems de puntuació que pot establir la Comissió d'avaluació a l'hora de la concessió de les subvencions segons el que disposa la base 9 de l'annex 1 d'aquesta Ordre.
En cap cas l'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar per l'entitat beneficiària.
4.4 L'atorgament d'aquestes subvencions està supeditat a la possibilitat de reducció parcial o total de la subvenció, abans que no es dicti la resolució de concessió, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
Es consideraran accions subvencionables les següents:
5.1 Serveis bàsics i obligatoris.
a) Serveis d'informació i orientació adreçats a les persones emprenedores per analitzar, valorar i comparar les seves idees empresarials.
b) Serveis d'assessorament en el procés de creació d'empreses per avaluar la viabilitat de les idees empresarials, contribuir a la creació d'empreses de qualitat, amb un millor plantejament inicial, i ajudar a planificar correctament la posada en marxa de l'activitat.
c) Accions de formació adreçades a les persones emprenedores per millorar les seves habilitats i capacitats en matèria de gestió empresarial i per garantir així l'èxit de les futures empreses.
d) Serveis de seguiment tècnic durant els tres primers anys de vida de l'empresa, per tal de facilitar la seva consolidació.
5.2 Serveis i accions complementàries.
a) Accions de sensibilització de la població envers el foment de l'esperit emprenedor.
b) Serveis de mediació per a l'accés al finançament dels projectes de persones emprenedores.
c) Serveis i recursos de vivers d'empresa i/o cotreball ( coworking ).
d) Serveis que facilitin el traspàs de negocis.
e) Serveis d'alfabetització digital (punts homologats TIC).
f) Serveis d'assessorament de les noves oportunitats de negoci per als projectes empresarials TIC i de foment de l'ús de les TIC en la gestió empresarial.
g) Serveis per facilitar segones oportunitats als empresaris d'empreses en fallida o que hagin tancat.
h) Serveis de finestreta única empresarial per facilitar l'inici de l'activitat econòmica per tal de simplificar i agilitar els tràmits administratius.
5.3 Perquè un pla de treball pugui ser subvencionat ha de desenvolupar obligatòriament totes les actuacions bàsiques i un mínim de dues de les complementàries.
5.4 Els plans de treball tindran en compte criteris de transversalitat de gènere en la planificació, l'execució i l'avaluació de les accions amb l'objectiu específic d'afavorir la igualtat de gènere en el món empresarial.
5.5 La definició, les condicions d'accés, les modalitats de prestació, els recursos humans i materials mínims necessaris i la documentació justificativa estaran a disposició de les entitats sol·licitants al Manual de gestió i catàleg de serveis al web del Departament d'Empresa i Coneixement:
Es tracta d'informació complementària a la d'aquesta Ordre i que té, per tant, caràcter de complement de la norma.
6.1 Són subvencionables aquelles despeses que responguin de manera inequívoca a la naturalesa de l'activitat subvencionada, que resultin estrictament necessàries i es realitzin en el termini i les condicions que determinen aquestes bases i la convocatòria corresponent.
A aquest efecte, es consideren despeses realitzades aquelles que hagin estat efectivament pagades amb anterioritat a la finalització del període de justificació.
Als efectes d'aquesta Ordre es consideraran despeses subvencionables les següents:
Per a la realització de les accions de la base 5 de l'annex 1 d'aquesta Ordre.
Remuneracions de personal tècnic propi, funcionari o laboral que participi en les accions del programa.
El cost anual màxim subvencionable per cada tècnic és de 38.565,92 euros (es calcularà la part proporcional als mesos que treballi).
Retribucions de personal tècnic extern que participi en accions del programa.
Equip d'administració: personal de suport administratiu.
Despeses de publicitat i publicacions (impressió i difusió de publicacions, fullets, anuncis i altres materials).
Aquestes despeses indirectes s'imputaran mitjançant un tipus fix del 15% calculat sobre les despeses directes de personal segons detalla la base 15 d'aquest annex.
6.2 Als efectes d'aquesta Ordre es consideraran despeses no subvencionables les següents:
Interessos, recàrrecs i sancions administratives i penals.
Despeses de procediments legals i judicials.
Impostos indirectes quan siguin susceptibles de recuperació o compensació, i els impostos personals sobre la renda.
Adquisició de mobiliari, equips, vehicles, infraestructures, béns immobles i terrenys, tant si són adquisicions noves com de segona mà.
Despeses de transaccions financeres.
Comissions i pèrdues de canvi i altres despeses purament financeres, com ara comissions per manteniment de comptes o transferències.
Despeses salarials i de seguretat social de la persona treballadora durant els períodes de baixa laboral, tant si és per malaltia o accident comú, com per malaltia o accident professional o per maternitat o paternitat.
En qualsevol cas, seran subvencionables les despeses de la persona que el substitueixi, però no els de la persona treballadora de baixa.
Les hores extraordinàries, els pagaments per beneficis, els pagaments en espècie; les vacances no efectuades; les dietes, el plus de transport, les despeses de locomoció; les indemnitzacions per mort i els trasllats corresponents; les indemnitzacions per suspensions, acomiadaments, cessaments o finalitzacions de contracte; les percepcions per matrimoni.
Els complements o els plusos salarials (antiguitat, coneixements especials, complements de lloc de treball, complements en funció del resultat de l'empresa, complements de quantitat i qualitat) no seran subvencionables, excepte que es fixin al conveni col·lectiu o al contracte de la persona treballadora.
6.3 El termini d'execució de les actuacions subvencionables s'establirà en la convocatòria corresponent.
7.1 Les sol·licituds s'han de presentar segons el model normalitzat que estarà a disposició de les entitats interessades al Canal Empresa ( http://canalempresa.gencat.cat ), en el cas d'entitats privades, i a l'extranet de les administracions públiques catalanes, plataforma EACAT ( http://www.eacat.cat ), en el cas d'ens públics.
El termini de presentació de sol·licituds es determinarà a la convocatòria per a la concessió de subvencions per al finançament d'aquest Programa.
7.2 Les entitats interessades presentaran les sol·licituds per mitjans telemàtics, acompanyades de la documentació que preveu la base 7.6 d'aquest annex, per mitjà del Canal Empresa ( http://canalempresa.gencat.cat ) en el cas d'entitats privades, i a l'extranet de les administracions públiques catalanes, plataforma EACAT ( http://www.eacat.cat ), en el cas d'ens públics.
La identificació de la persona sol·licitant es farà per mitjà dels sistemes de signatura electrònica admesos per la Seu electrònica i que es poden consultar a https://seu.gencat.cat/ca/certificats-sistemes-signatura-electronica-seu.html.
En el supòsit d'interrupció per circumstàncies accidentals del funcionament de la seu electrònica, i sempre que sigui tècnicament possible, la persona usuària que hi accedeixi ha de visualitzar un missatge on es comuniqui aquesta circumstància, indicant-li els registres presencials on es pot presentar la documentació alternativament i informant dels efectes de la interrupció del funcionament en el còmput dels terminis.
A més, si escau per raó de la matèria, se li ha de proporcionar un accés directe a les subseus electròniques corresponents.
No obstant això, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia que s'estableixi per a la realització del tràmit corresponent, aquest es podrà dur a terme durant els tres dies hàbils consecutius següents.
7.3 La sol·licitud inclourà, a la Fitxa de l'entitat, la declaració responsable relativa al compliment dels requisits següents:
a) Requisits als quals fa referència la base 3 de l'annex 1 d'aquesta Ordre, si escau.
b) Existència o no d'altres subvencions o ajuts públics i/o privats, nacionals o internacionals, per al mateix concepte.
En cas afirmatiu caldrà indicar, en el formulari de sol·licitud, el programa al qual s'acull, la quantia sol·licitada, el percentatge que suposen del cost total del projecte, si es troben en fase de sol·licitud o concessió i amb càrrec a quina entitat pública o privada s'han sol·licitat.
c) Disposar de l'escriptura de constitució de la societat i de la inscripció dels seus estatuts al Registre mercantil o al registre corresponent.
d) Disposar de facultats de representació de l'empresa, d'acord amb l'escriptura notarial corresponent inscrita al Registre mercantil o al registre corresponent, si escau.
e) Disposar dels llibres comptables, dels registres diligenciats i d'altres documents degudament auditats, en els termes que exigeix la legislació mercantil i sectorial aplicable.
f) En cas que l'entitat beneficiària sigui una entitat pública i vulgui executar les actuacions mitjançant ens instrumentals, haurà d'indicar l'entitat que actuarà com a mitjà propi de l'entitat beneficiària, i que per tant tindrà recollit expressament -en la norma que la crea o en els seus estatuts- que té la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic (BOE núm. 276, de 16.11.11).
g) Disposar del certificat acreditatiu de l'acord de l'òrgan competent de la Corporació pel qual es decideix sol·licitar la subvenció.
h) Declaració responsable assegurant que l'entitat està exempta de l'IVA o declaració sobre l'import de l'IVA efectivament suportat, en cas que l'entitat beneficiària estigui subjecta a règim de prorrata general o especial.
7.4 La presentació de la declaració responsable faculta l'Administració per verificar en qualsevol moment la veracitat de les dades declarades.
La inexactitud, falsedat o omissió de caràcter essencial de les declaracions responsables, a més de ser causa d'inadmissió, és també causa de revocació, si es coneixen amb posterioritat a la concessió, sens perjudici de les responsabilitats de qualsevol tipus en les quals s'hagi pogut incórrer.
7.5 La signatura de la sol·licitud comporta l'autorització al Departament d'Empresa i Coneixement o organisme corresponent per obtenir per interoperabilitat les dades disponibles al Catàleg de dades i documents electrònics.
7.6 Amb les sol·licituds s'ha d'adjuntar la documentació que s'esmenta a continuació:
a) Pla de treball segons model normalitzat que especifiqui:
Memòria descriptiva del pla de treball, incloent-hi les dates previstes d'inici i finalització i el lloc de realització del projecte.
Les accions que es preveuen realitzar durant tot el període, que vindrà determinat per la convocatòria corresponent.
El nombre total de persones destinatàries.
El personal tècnic i el seu percentatge de dedicació al projecte.
En el cas d'entitats agrupades el pla de treball ha d'incloure el detall individual de totes les entitats de l'agrupació i el global de tot el projecte.
b) Fitxa de l'entitat segons el model normalitzat (a omplir per cadascuna de les entitats de l'agrupació, tant la promotora com les agrupades), signada pel/per la representant legal, que inclogui:
b.1) Les declaracions que preveu la base 7.3 de l'annex 1 d'aquesta Ordre.
b.2) El pressupost sol·licitat.
c) Document d'agrupació d'entitat segons el model normalitzat (en cas d'agrupació d'entitats).
d) Pressupost previst per a l'execució del pla de treball (en el cas d'entitats agrupades ha d'incloure el detall individual de totes les entitats de l'agrupació i el global de tot el projecte), segons el model normalitzat.
El pressupost ha d'incorporar totes les despeses i els ingressos que es preveuen, la quantia de l'ajut que se sol·licita i el detall de les fonts de finançament.
e) Curriculum vitae (CV) del personal tècnic assignat a cadascuna de les activitats del programa, on consti la formació i l'experiència en les tasques a desenvolupar en el pla de treball.
El currículum de cada persona tècnica s'ha de lliurar signat per la mateixa persona, bé amb certificat digital o bé signat manualment i escanejat.
En el cas del personal tècnic que s'ha presentat i ha estat acceptat en anteriors ordres i convocatòries d'aquest Programa, es pot substituir la presentació del CV per una declaració fent constar l'any i l'expedient de presentació del CV.
Excepcionalment es tindrà en compte la declaració, signada pel responsable corresponent, segons la qual la/les entitat/s es troben en procés de selecció/contractació, i el/la tècnic/a al qual seleccionin o contractin complirà els requisits pel que fa a la formació i l'experiència que estableix la base 3.1.t) de l'annex 1 d'aquesta Ordre.
Les entitats hauran de presentar el currículum de la persona seleccionada juntament amb la documentació d'acceptació de la subvenció que estableix la base 8.8 de l'annex 1 d'aquesta Ordre.
f) Les entitats hauran de lliurar, en el cas que es presentin per primera vegada a les subvencions d'aquesta Ordre, una memòria acreditativa de la seva solvència tècnica que acrediti un mínim de 3 anys d'expertesa en l'àmbit de l'assessorament i l'acompanyament a les persones emprenedores per a la creació d'empreses, amb serveis estables, continuats, estructurats i professionals
g) En el cas de subcontractació, la documentació corresponent, d'acord amb la base 12.4 de l'annex 1 d'aquesta Ordre.
7.7 Si la sol·licitud no reuneix els requisits que estableix aquesta base, es requerirà la persona sol·licitant perquè en un termini de deu dies hàbils esmeni el defecte o adjunti els documents preceptius, amb indicació que, si no ho fa, es considerarà que desisteix de la seva petició, amb resolució prèvia, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.15).
Aquest requeriment de documentació es notificarà a l'entitat sol·licitant de forma individual.
La presentació de la documentació es farà als llocs i pels mitjans que especifica la base 7.2 d'aquest annex.
7.8 Les entitats sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial.
7.9 L'incompliment dels requisits no esmenables o del termini de presentació de sol·licituds que estableixen aquestes bases reguladores comporta la inadmissió de la sol·licitud.
7.10 Límits a la presentació de les sol·licituds.
a) Que les entitats participin en més d'un projecte, sigui en qualitat d'entitat promotora o agrupada.
b) Que les entitats, i les empreses vinculades o dependents, siguin beneficiàries simultàniament en el mateix o en diferents projectes.
8.1 El procediment de concessió de les subvencions regulades en aquestes bases és el de concurrència competitiva.
8.2 L'òrgan competent per a la instrucció del procediment és el/la director/a de l'Àrea d'Emprenedoria i Formació, encarregada de la valoració de les sol·licituds presentades basant-se en l'aplicació dels criteris de valoració que s'hagin establert.
8.3 L'òrgan instructor elaborarà un informe proposta de valoració inicial de les sol·licituds amb la puntuació obtinguda.
8.4 Les sol·licituds valorades les examinarà una Comissió tècnica d'avaluació que n'emetrà un informe on es concretarà el resultat definitiu de l'avaluació efectuada.
8.4.1 La Comissió tècnica d'avaluació pot establir una puntuació mínima necessària per a obtenir una subvenció.
8.4.2 L'import màxim subvencionable de cada sol·licitud serà el que estableix la base 4 de l'annex 1 d'aquesta Ordre.
Si la suma de la totalitat dels imports màxims subvencionables supera l'import màxim a concedir, la Comissió tècnica d'avaluació podrà procedir a l'agrupació de sol·licituds per barems de puntuació en funció de la puntuació obtinguda i a continuació es repartirà la subvenció entre les sol·licituds, tenint en compte aquests barems de puntuació, de manera que les sol·licituds amb més puntuació obtinguin un percentatge del pressupost superior a les sol·licituds amb barems de puntuacions inferiors.
Si l'import total de la subvenció atorgada a una sol·licitud és inferior a l'import sol·licitat, la subvenció es reduirà proporcionalment mantenint l'estructura de costos que estableix la base 6 de l'annex 1 d'aquesta Ordre.
8.5 La Comissió tècnica d'avaluació encarregada d'elaborar l'informe que servirà de base a la proposta de resolució corresponent l'integraran els òrgans següents:
El/la director/a de l'Àrea d'Emprenedoria i Formació o persona que designi.
Els/les directors/es dels serveis territorials del Departament d'Empresa i Coneixement competents en temes d'emprenedoria o persona qui designin.
8.6 Un cop avaluades les sol·licituds, l'òrgan instructor formula la proposta de resolució provisional de concessió de les subvencions, d'acord, si escau, amb l'informe de l'òrgan encarregat de valorar les sol·licituds.
Aquesta proposta de resolució provisional es notificarà a les persones interessades mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que es puguin utilitzar addicionalment altres mitjans electrònics.
8.7 La proposta de resolució provisional ha d'incloure la llista de sol·licituds que es proposa estimar i la llista de sol·licituds que es proposa desestima, amb indicació dels motius de la desestimació.
També ha d'incloure les sol·licituds que formen part de la llista de reserva, si n'hi ha, degudament prioritzada en funció de la puntuació obtinguda i sempre que hagin assolit la puntuació mínima exigida.
En el supòsit que alguna de les persones proposades per ser beneficiàries de la subvenció no l'accepti o desisteixi de la sol·licitud, es pot atorgar la subvenció a la persona o persones sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació.
També ha d'incorporar el requeriment de la documentació que les entitats proposades com a beneficiàries han d'aportar d'acord amb l'apartat 8 de la base 8 de l'annex 1.
8.8 Les entitats proposades com a beneficiàries de les subvencions han de presentar el document d'acceptació de la subvenció, amb la declaració relativa a les retribucions dels seus òrgans de direcció o administració, a l'efecte de fer-les públiques al Portal de transparència, en cas que l'import a atorgar sigui superior a 10.000,00 euros, segons el model normalitzat que podran obtenir al Canal Empresa [URL] o a EACAT [URL], Tràmits gencat [URL], i la documentació següent:
Curriculum vitae signat del/de la tècnic/a seleccionat/ada, en cas que amb la sol·licitud de subvenció l'entitat hagués presentat una declaració assegurant que es trobava en procés de selecció/contractació.
Un full de domiciliació bancària degudament formalitzat, d'acord amb el model del Departament de la Vicepresidència i d'Economia i Hisenda disponible a l'adreça d'Internet http://economia.gencat.cat/web/.content/70_tresoreria_pagaments/arxius/trans_banc_area_sepa.pdf.
Aquest document s'ha d'aportar en el cas de canvi de dades o si és el primer cop que se sol·licita un ajut i/o una subvenció al Departament d'Empresa i Coneixement o a la Generalitat de Catalunya.
En el cas de documents que ja es trobin en poder de qualssevol dels departaments de la Generalitat de Catalunya, en aplicació del que preveu l'article 28 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.15), la seva aportació es pot substituir per una declaració de la persona sol·licitant assegurant que no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació
En el cas que s'hagin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'ha de presentar necessàriament la nova documentació.
El termini de presentació del document d'acceptació i la documentació que consta en aquesta base és de 10 dies hàbils, a comptar des de l'endemà de la publicació de la proposta provisional de concessió.
Dins del mateix termini les persones sol·licitants poden presentar al·legacions, que es tindran en compte en el moment de resoldre.
Per mitjà del document d'acceptació les entitats proposades com a beneficiàries també poden desistir de la subvenció.
La documentació es presenta per mitjans telemàtics, per tant:
b) Les persones sol·licitants poden presentar còpies digitalitzades, d'acord amb el que estableixen les normes de procediment administratiu vigents en el moment de la convocatòria.
L'òrgan instructor ha de comprovar d'ofici les dades i el compliment dels requisits següents:
Les dades identificatives de la persona signant.
Les dades relatives a la personalitat jurídica, a la capacitat d'obrar i al document d'identificació fiscal de l'entitat als registres corresponents.
En el cas de fundacions, que hagin complert el deure de presentació dels comptes anuals davant el protectorat.
En el cas de fundacions i associacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del Llibre tercer del Codi civil de Catalunya (DOGC núm. 5123, de 2.5.08).
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir la persona sol·licitant perquè aporti la documentació escaient.
8.9 L'òrgan instructor pot demanar a les entitats sol·licitants que aportin la documentació complementària que consideri necessària per acreditar les dades que figuren a la sol·licitud.
8.10 S'entén que les entitats interessades desisteixen de la sol·licitud si no presenten la documentació que preveuen els apartats anteriors, si escau, dins el termini esmentat.
8.11 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment a les persones interessades mitjançant la seva publicació al Tauler electrònic de l'Administració de la Generalitat de Catalunya [URL], sens perjudici que pugui utilitzar addicionalment altres mitjans electrònics.
8.12 L'òrgan instructor formularà la proposta definitiva de resolució de les subvencions vistes, en tot cas, la proposta de resolució provisional, la documentació addicional presentada per les entitats beneficiàries proposades, les acceptacions i les comprovacions realitzades, si escau, i l'elevarà a l'òrgan resolutori.
8.13 Comporta el desistiment de la sol·licitud:
a) La manca de presentació de qualsevol dels documents que preveu la base 7 d'aquest annex o la manca d'esmena dels requisits esmenables, dins el termini de 10 dies hàbils i amb el requeriment previ.
b) La manca de presentació del document d'acceptació, si escau, o de la documentació que sigui requerida, en els termes que preveu la base 8.8 d'aquest annex.
9.1 La valoració dels projectes s'ha de fer tenint en compte diverses qüestions, com ara la qualitat formal del pla de treball, els recursos humans que l'entitat sol·licitant té per donar suport als emprenedors, el nombre d'habitants als quals es dona servei, les actuacions bàsiques i complementàries que es proposen i el fet de presentar-se amb una agrupació d'entitats, entre altres.
Tradicionalment les ordres de bases s'han fixat en tots aquests elements esmentats a l'hora de valorar les propostes.
En aquesta Ordre de l'any 2017 es continuen utilitzant els mateixos criteris i se n'afegeix algun de nou respecte al Programa anterior, perquè es busca un equilibri entre el repte que suposa per a un centre estar situat en entorns de molta densitat de població, i per tant atendre molts emprenedors, i la complexitat que suposa promoure l'emprenedoria en entorns de poca densitat de població, on el repte és el contrari.
Per tant, ara es busca equilibrar el concepte de volum amb el de complexitat de l'entorn on opera el centre, vetllant sempre per garantir la màxima racionalització dels recursos públics.
Per tant, la puntuació per complexitat de l'entorn es podrà gaudir quan es justifiqui un esforç del territori per coordinar-se entre les diverses entitats, establir col·laboracions i generar massa crítica.
I això passa per l'agrupació d'entitats.
Així doncs, en concret, s'estableixen 5 blocs de criteris d'avaluació de les sol·licituds:
La memòria des d'un punt de vista formal.
La trajectòria i els resultats previs de l'entitat o les entitats sol·licitants.
El volum de persones a atendre i de les activitats que es proposen.
La complexitat de l'entorn, amb la puntualització indicada abans.
L'estratègia d'emprenedoria de la/les entitats promotores.
La puntuació màxima que es pot arribar a obtenir és de 100 punts, distribuïts de la manera següent:
Trajectòria i resultats previs: 13 punts.
Volum a atendre i activitats que es proposen: 30 punts.
Complexitat de l'entorn: 30 punts.
Estratègia d'emprenedoria de la/les entitats promotores: 20 punts.
9.2 Valoració de la memòria i qualitat del pla de treball: puntuació màxima 7 punts.
Es tindrà en compte el nivell de detall de les accions i les activitats a realitzar, i que s'acrediti convenientment que es disposa dels recursos humans per al desenvolupament del pla de treball.
Requisit: el pla de treball ha d'incloure com a mínim les dades bàsiques i ha de donar resposta a tots els camps del formulari normalitzat.
És necessari que la memòria reculli la informació necessària per explicar el projecte.
Contingut molt detallat i amb valor afegit
9.3 Valoració de la trajectòria i resultats previs: puntuació màxima 13 punts.
Requisit: les entitats beneficiàries han de disposar de l'equivalent, com a mínim, d'1 tècnic/a a temps complet amb la titulació universitària adequada al pla de treball a desenvolupar i/o una experiència mínima de tres anys en tasques d'assessorament a les persones emprenedores o consultoria empresarial.
En el cas d'agrupacions, cadascuna de les entitats agrupades hauran de tenir com a mínim l'equivalent a un/una tècnic/a a temps complet.
Entitats que es presenten agrupades:
Nombre de tècnics = nombre d'entitats de l'agrupació
Nombre de tècnics = nombre d'entitats de l'agrupació + 1
Nombre de tècnics > nombre d'entitats de l'agrupació + > 1
a.2) Resultats d'anys anteriors com a entitat beneficiària de:
La Xarxa INICIA per a la creació d'empreses.
La Xarxa Emprèn amb el Programa integral de foment de l'emprenedoria.
Es valora el nombre de convocatòries en les quals es participa i s'assoleixen els objectius previstos: puntuació màxima 7 punts.
9.4 Volum de persones a atendre i activitats que es proposen: puntuació màxima 30 punts.
a.1) Abast territorial: puntuació màxima 4 punts.
Requisit: per tal que un pla de treball es pugui subvencionar és necessari que doni cobertura a una població mínima de 40.000 habitants.
En cas contrari, la sol·licitud serà denegada, excepte que es presenti només una entitat o una agrupació d'entitats en una comarca.
En el supòsit d'entitats agrupades, la cobertura mínima serà la suma de la cobertura de totes elles.
a.2) Persones destinatàries de serveis d'informació i orientació:
a.4) Persones participants en les accions de formació:
a.5) Plans d'empresa finalitzats:
a.7) Accions de sensibilització de la població envers el foment de l'esperit emprenedor:
a.8) Serveis de mediació per a l'accés al finançament dels projectes de persones emprenedores:
Fins al 20% de les empreses creades per l'entitat
Fins al 40% de les empreses creades per l'entitat
Fins al 60% de les empreses creades per l'entitat
>60% de les empreses creades per l'entitat
a.9) Serveis i recursos de vivers d'empresa i/o cotreball ( coworking ):
a.10) Serveis que faciliten el traspàs de negocis:
Fins a 5 operacions de negocis traspassats
Fins a 30 operacions de negocis traspassats
Més de 30 operacions de negocis traspassats
a.11) Coordinació i/o col·laboració d'una xarxa de Business Angels al municipi o l'àrea d'influència: 1 punt.
a.12) Coordinació i/o existència d'un club d'emprenedors al municipi o àrea d'influència: 1 punt.
9.5 Complexitat de l'entorn: puntuació màxima 30 punts.
a.1) Per tal d'afavorir les entitats de les comarques de muntanya, les entitats que estiguin localitzades a les comarques de l'Aran, el Pallars Sobirà, el Pallars Jussà, l'Alta Ribagorça, l'Alt Urgell, la Cerdanya, el Solsonès, el Berguedà, el Ripollès i la Garrotxa tindran una puntuació de 20 punts.
Sol·licituds individuals, sempre que totes les comarques on opera l'entitat siguin de muntanya.
a.2) Per tal d'afavorir les entitats de les comarques rurals, les entitats que estiguin en les comarques rurals de l'Alta Ribagorça, l'Aran, el Baix Ebre, la Conca de Barberà, les Garrigues, el Moianès, el Montsià, la Noguera, el Pallars Jussà, el Pallars Sobirà, el Pla d'Urgell, el Priorat, la Ribera d'Ebre, el Ripollès, la Terra Alta, l'Urgell, l'Alt Camp, l'Alt Empordà, l'Alt Penedès, l'Alt Urgell, l'Anoia, el Bages, el Baix Empordà, el Berguedà, la Cerdanya, la Garrotxa, Osona, el Pla de l'Estany, la Segarra, el Segrià, la Selva i el Solsonès tindran una puntuació de 10 punts.
Sol·licituds individuals, sempre que totes les comarques on opera l'entitat siguin rurals.
a.3) Per tal d'afavorir la cobertura territorial, en el cas que a la convocatòria es presenti només una entitat o agrupació d'entitats d'una comarca i la puntuació total obtinguda no arribi a la puntuació mínima determinada per la Comissió tècnica d'avaluació, es farà una excepció i no s'exigirà la puntuació mínima a aquesta entitat o agrupació d'entitats.
9.6 Estratègia d'emprenedoria de la/les entitats promotores: puntuació màxima 20 punts.
Les entitats poden presentar la seva sol·licitud de forma individual o agrupada:
a.2) Existència d'un pla estratègic relatiu a la política d'emprenedoria de la institució promotora o institucions promotores: 3 punts.
a.3) Existència d'un pla estratègic d'emprenedoria del territori (entès el territori com a comarca o com a l'àmbit d'influència de la vila o ciutat): 3 punts.
a.4) Conveni signat amb una acceleradora per impulsar projectes emprenedors: 1 punt.
a.7) Programa d'emprenedoria col·laborativa: 1 punt.
a.8) Programa d'estímul a l'emprenedoria relacionada amb el comerç local: 1 punt.
a.9) Transversalitat de gènere.
Nombre d'accions que desenvolupa l'entitat per garantir la transversalitat de gènere al pla de treball:
a.10) A l'expedient es deixarà constància dels aspectes concrets que s'han valorat en aplicació de cada criteri i, si s'escau, de la relació entre la puntuació obtinguda i l'import de subvenció.
La puntuació mínima que s'ha d'assolir per poder obtenir la concessió de la subvenció sol·licitada l'establirà la Comissió tècnica d'avaluació.
10.1 L'òrgan concedent, que ha de dictar la resolució de concessió és el/la secretari/ària d'Empresa i Competitivitat.
10.2 El termini màxim per dictar la resolució i notificar-la serà de 6 mesos, a comptar des de l'endemà de la data de la publicació de la convocatòria.
10.3 La resolució ha de ser motivada degudament i ha d'incloure, com a mínim, la identificació de l'entitat o les entitats sol·licitants a les quals es concedeix la subvenció, l'import i, si escau, el percentatge subvencionat del pressupost de l'activitat.
El pagament de la subvenció es tramitarà d'acord amb el que estableix la base 13.1 d'aquest annex.
10.4 Contra la resolució de concessió i/o de denegació de les subvencions, que no exhaureix la via administrativa, es pot presentar recurs d'alçada davant el/la conseller/a d'Empresa i Coneixement en el termini d'un mes, a comptar de l'endemà de la notificació de la resolució, segons el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques (BOE núm. 236, de 2.10.15), i l'article 76 de la Llei 26/2010, del 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.10).
10.5 La resolució es notificarà a la persona interessada mitjançant la seva publicació al Tauler electrònic de l'Administració de la Generalitat de Catalunya ( http://tauler.gencat.cat ), sens perjudici que es puguin utilitzar addicionalment altres mitjans electrònics.
10.6 En el cas que l'òrgan competent no dicti i notifiqui la resolució en el termini de 6 mesos, s'entendrà que la sol·licitud s'ha desestimat d'acord amb l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya (DOGC núm. 5686, de 5.8.10).
D'acord amb els articles 18 i 20 de la Llei 38/2003, de 17 de novembre, general de subvencions (BOE núm. 276, de 18.11.03), i l'article 5.4 de la Llei 19/2013, de 9 de desembre, de transparència, accés a la informació pública i bon govern (BOE núm. 295, de 10.12.13), la Base de dades nacional de subvencions (BDNS) operarà com a mitjà electrònic per complir les obligacions de publicitat de les subvencions concedides, i haurà d'incloure les dades a les quals es refereix l'article 20.8.b) de la Llei 38/2003, de 17 de novembre, general de subvencions, abans esmentada.
D'acord amb l'article 15 de la Llei 19/2014, de 29 de desembre, la informació relativa a les subvencions i els ajuts públics concedits, amb indicació de l'import, l'objecte i els beneficiaris, s'ha de publicar a la seu electrònica i al lloc web del Departament d'Empresa i Coneixement ( http://empresa.gencat.cat ).
En el supòsit d'actuacions cofinançades per l'FSE, i d'acord amb l'article 115.2 del Reglament (UE) 1303/2013 del Parlament Europeu i del Consell, de 17 de desembre de 2013, s'informa que la llista de beneficiaris es publicarà en un portal d'Internet únic, amb les dades de les operacions cofinançades.
12.1 S'entén que un beneficiari subcontracta quan concerta amb tercers l'execució total o parcial de l'activitat que constitueix l'objecte de la subvenció.
Queda fora d'aquest concepte la contractació de les despeses en què hagi d'incórrer el beneficiari per a la realització per si mateix de l'activitat subvencionada.
12.2 D'acord amb això, i a efectes d'aquesta Ordre, són susceptibles de subcontractació les accions que estableix la base 5 de l'annex 1 d'aquesta Ordre de bases.
12.3 Les subcontractacions que es puguin realitzar tindran una limitació del 30% del cost total elegible.
12.4 La subcontractació s'ha d'ajustar als articles 29 i 46 de la Llei 38/2003, de 17 de novembre, general de subvencions, i a l'article 68 del Reial decret 887/2006, de 21 de juliol, que en desenvolupa el Reglament, abans esmentades, i caldrà tenir en compte el següent:
La subcontractació en cap cas suposarà un cost addicional en l'import de la subvenció.
Les entitats beneficiàries són responsables que en l'execució de l'activitat subvencionada concertada amb tercers es respectin els límits establerts pel que fa a la naturalesa i la quantia de despeses subvencionables, i els contractistes estan subjectes al deure de col·laboració per permetre la verificació adequada del compliment dels límits esmentats.
A aquests efectes, el contracte o conveni haurà de recollir l'obligació de facilitar a l'entitat beneficiària la informació requerida per l'òrgan convocant.
En cap cas es podrà concertar per part de l'entitat beneficiària l'execució total o parcial de les accions subvencionades amb les persones que estableix l'article 29.7 de la Llei 38/2003, de 17 de novembre.
A aquest efecte tenen la consideració de persones vinculades a les entitats beneficiàries les que estableix l'article 68 del Reial decret 887/2006, de 21 de juliol (BOE núm. 176, de 25.7.06).
La subcontractació s'haurà de formalitzar per escrit mitjançant contracte, conveni o acte de validesa jurídica similar.
El contractista no podrà concertar amb tercers l'execució total ni parcial de l'acció subcontractada.
En els casos que no s'hagi iniciat l'activitat o que l'activitat concertada amb tercers superi el 20% de l'import de la subvenció i l'import sigui superior a 60.000,00 euros, l'entitat haurà de presentar prèviament, juntament amb la sol·licitud de subvenció, la sol·licitud d'autorització per formalitzar el contracte.
També haurà de complir amb el principi de publicitat mitjançant la publicació d'un anunci en qualsevol mitjà de difusió que permeti el coneixement més ampli possible d'empreses interessades en la licitació.
Així mateix, amb la sol·licitud d'autorització haurà de presentar el document de la declaració responsable de la persona o l'entitat subcontractada, tal com indica la base 7.3 de l'annex 1 d'aquesta Ordre.
En el cas que la subvenció es concedeixi per activitats ja iniciades i l'import de la subcontractació superi el 20% de l'import de la subvenció i aquest sigui superior a 60.000,00 euros, l'entitat beneficaria haurà de presentar, amb la sol·licitud de subvenció, el document del contracte o el conveni juntament amb el document de la declaració responsable de la persona subcontractada.
L'òrgan concedent el comprovarà i validarà mitjançant la resolució d'atorgament
El contingut mínim que ha d'incloure el contracte és el següent:
a) Identificació de les parts (càrrec, nom, NIF, raó social, CIF, domicili social i tipus d'empresa).
c) Activitat concreta que se subcontracta: partides contractades, cost o pressupost previst, percentatge sobre el total de la subvenció.
d) Contraprestació (quantia, forma de realitzar el pagament i justificació del servei prestat).
L'entitat o l'empresa subcontractada es compromet a facilitar al beneficiari/ària de la subvenció les dades (indicadors) que s'esmenten a efectes de la justificació.
L'entitat beneficiària declara si té o no té parentiu per vincle de matrimoni o una altra relació estable anàloga, per consanguinitat, adopció o afinitat fins al segon grau amb el contractista o amb qualsevol altre membre dels seus socis/sòcies o partícips.
L'entitat beneficiària declara que no concerta l'execució total o parcial de les activitats subvencionades amb cap dels supòsits que estableix l'article 29.7 de la Llei 38/2003, de 17 de novembre, general de subvencions.
f) Vigència de la relació contractual.
g) Condicionament de l'efectivitat del contracte a l'atorgament de la subvenció.
h) Causes d'extinció de la relació contractual.
i) Òrgans i procediments als quals se sotmetran les qüestions litigioses que es puguin derivar del conveni.
12.5 D'acord amb el que estableix l'article 31.3 de la Llei 38/2003, de 17 de novembre, abans esmentada, quan l'import de la despesa subvencionada superi la quantitat de 18.000,00 euros en el cas de subministraments i serveis, l'entitat beneficiària haurà de sol·licitar com a mínim tres ofertes de diferents proveïdors prèviament a la contracció, excepte que per les seves característiques especials no existeixi al mercat prou nombre de proveïdors, o que la despesa s'hagués realitzat abans de la sol·licitud de la subvenció.
En el cas que no hagi estat l'oferta més econòmica, s'adjuntarà un document explicatiu o una memòria on es justifiqui l'elecció.
13.1 El pagament de la subvenció es tramita mitjançant una bestreta del 80% de l'import atorgat, a partir de la seva concessió, per a la qual no s'exigeixen garanties.
El pagament del 20% que resta s'ha de tramitar un cop l'activitat subvencionada es justifiqui degudament, d'acord amb el que estableix la base 15 de l'annex 1 d'aquesta Ordre, i que el Servei d'Emprenedoria emeti l'informe favorable que acrediti la realització de l'activitat, el compliment de la finalitat que determina la concessió de la subvenció i la justificació de l'execució de la subvenció atorgada.
Els pagaments s'efectuaran d'acord amb el que s'ha exposat i d'acord amb les disponibilitats de la Tresoreria de la Generalitat de Catalunya.
13.2 Prèviament al reconeixement de l'obligació de cadascun dels pagaments, l'òrgan instructor comprovarà d'ofici si l'entitat beneficiària està al corrent de les obligacions tributàries i amb la Seguretat Social.
La signatura de la sol·licitud de la subvenció implica l'autorització per fer-ne la comprovació.
14.1 Hi ha la possibilitat de revisar les subvencions ja concedides i modificar-ne la resolució d'atorgament en el cas d'alteració de les condicions o de l'obtenció concurrent d'altres ajuts.
14.2 D'acord amb l'article 19.4 de la Llei 38/2003, de 17 de novembre, general de subvencions, qualsevol alteració de les condicions que s'han tingut en compte per a la concessió de la subvenció i, en tot cas, l'obtenció concurrent d'altres subvencions fora dels casos permesos a les normes reguladores, podrà donar lloc a la modificació de la resolució de concessió en els termes que estableixi la normativa reguladora de la subvenció.
14.3 L'entitat beneficiària té l'obligació de proposar a l'òrgan concedent qualsevol canvi que, dins la mateixa finalitat, es pugui produir en la destinació de la subvenció que, si s'escau, ha de ser expressament autoritzat per l'òrgan concedent d'acord amb l'article 95.e) del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.02).
14.4 Qualsevol canvi en relació amb el personal adscrit al programa i la seva dedicació s'ha de comunicar mitjançant un escrit motivat a l'òrgan gestor.
Si el canvi suposa la incorporació de nou personal, així com el cessament de persones incloses a la llista presentada, l'ha d'autoritzar l'òrgan concedent, amb la sol·licitud prèvia de l'entitat beneficiària.
L'escrit de sol·licitud ha d'especificar el percentatge de dedicació al programa del nou personal tècnic i s'ha d'adjuntar el curriculum vitae d'aquest nou personal que acrediti el compliment dels requisits que estableix la base 3 de l'annex 1 d'aquesta Ordre.
14.5 Qualsevol canvi en relació amb el pla de treball aprovat s'ha de comunicar mitjançant un escrit motivat a l'òrgan instructor que, si escau, els acceptarà per mitjà de la modificació de la resolució de concessió en el termini de 30 dies.
En qualsevol cas, aquests canvis hauran de respectar l'objecte, les condicions i la finalitat de la subvenció així com els criteris de valoració que s'estableixen en relació amb el projecte, i en cap supòsit poden comportar una modificació substancial del projecte.
Així mateix, s'han de continuar complint els límits de quantia de la subvenció.
En el cas que els canvis sol·licitats afectin els resultats d'execució que preveu la resolució, es tornarà a valorar la sol·licitud d'acord amb els criteris que estableix la base 9 de l'annex 1 d'aquesta Ordre.
Aquests canvis podran implicar una minoració de l'import atorgat a l'entitat si hi ha canvi de barem de puntuació, segons la base 8.4.2 de l'annex 1 d'aquesta Ordre.
14.6 Els canvis no comunicats o que no hagin estat acceptats poden donar lloc a la revocació total o parcial de la subvenció.
15.1 Les entitats beneficiàries de les subvencions hauran de justificar l'aplicació dels fons d'acord amb els articles 30 i 31 de la Llei 38/2003, de 17 de novembre, general de subvencions (BOE núm. 276, de 18.11.03); amb l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.02), i amb l'Ordre ECO/172/2015, de 3 de juny, sobre les formes de justificació de subvencions (DOGC núm. 6890, d'11.6.15).
En els supòsits de cofinançament pel Fons Social Europeu la documentació justificativa s'han de complir els requisits que determinen les normes reguladores de les despeses subvencionables pel Fons Social Europeu durant el període de programació de 2014-2020.
15.2 Un cop finalitzades les actuacions, les entitats beneficiàries hauran de presentar un compte justificatiu amb aportació de justificants de despeses.
El compte justificatiu ha d'acreditar la realització de les actuacions subvencionades, així com les despeses generades per les accions esmentades i l'aplicació dels fons percebuts.
15.3 Les entitats beneficiàries de les subvencions resten obligades a realitzar-ne la justificació davant el Servei d'Emprenedoria en el termini de dos mesos, comptats des de la finalització del pla de treball aprovat.
La presentació es realitzarà per mitjà de l'EACAT en el cas d'entitats públiques, i per mitjà del Canal Empresa en el cas de la resta d'entitats.
15.4 El compte justificatiu inclourà la documentació següent:
15.4.1 Memòria tècnica justificativa del pla de treball executat d'acord amb el model normalitzat, amb indicació de cadascuna de les activitats realitzades amb els resultats respectius obtinguts i la llista de persones destinatàries, que caldrà presentar signat digitalment.
15.4.2 Memòria econòmica justificativa del cost de les activitats realitzades on hi consti:
a) Una llista classificada de totes les despeses subvencionables relacionades amb el desenvolupament de l'acció, d'acord amb l'estructura de costos que s'estableix, segons model normalitzat, amb identificació del creditor, el document (número de la factura o nòmina) o altra documentació de valor probatori equivalent en el tràfic mercantil, l'import, la data d'emissió, la data de pagament i la forma de pagament.
Les despeses s'han de pagar abans de la data de finalització del termini de la justificació econòmica.
b.1) Resum de nòmines per a cada treballador/a amb el càlcul del cost/hora del personal directe imputat al projecte, segons model normalitzat.
Model 111 de l'IRPF original amb els comprovants de pagament corresponents.
Documentació de la Seguretat Social (TC1 i TC2), a càrrec de l'empresa, del personal que participa en les accions o els programes.
El TC2 s'ha d'aportar en document original.
Es presentaran, a més, els comprovants que acreditin el pagament de les nòmines.
b.2) Una temporalització mensual de les hores realitzades pel personal directe en nòmina segons model normalitzat.
En aquesta temporalització s'hi farà constar la descripció de les tasques desenvolupades i l'ha de signar l'entitat beneficiària i el treballador/a.
S'admet que aquesta temporalització mensual sigui el resum de la temporalització diària o setmanal, la qual quedarà a disposició dels òrgans de control corresponents.
b.3) Original o còpia compulsada del contracte o nomenament.
En el supòsit de justificar despeses de personal en nòmina per part de les administracions públiques: document de designació formal del personal imputat al projecte (funcionari o laboral).
b.4) Declaració responsable dels imports liquidats amb Hisenda pel que fa a la retenció de l'IRPF dels treballadors/ores propis imputats com a despesa, amb indicació del preceptor, els imports liquidats, les dates i la forma de pagament, per tal de facilitar el seguiment de la pista d'auditoria.
Original de les factures o documents de valor probatori equivalents en el tràfic jurídic mercantil o amb eficàcia administrativa -amb les actuacions degudament desglossades i identificades-, incorporats a la llista a la qual fa referencia la base 15.4.2.a) de l'annex 1 d'aquesta Ordre.
d) Una llista detallada d'altres ingressos o subvencions que hagin finançat l'activitat subvencionada, amb indicació de l'import i la procedència.
e) Una declaració de l'entitat beneficiària segons la qual els pagaments corresponen a actuacions realitzades correctament i justificades mitjançant factures pagades o altres documents comptables de valor probatori equivalent.
f) En el cas de subcontractació l'entitat ha de presentar una declaració de l'entitat beneficiària declarant que no té cap vinculació amb les empreses que han subcontractat en els termes que estableix el Reglament que desenvolupa la Llei 38/2003, general de subvencions, segons model normalitzat, llevat de disposar d'autorització expressa de l'òrgan concedent.
g) Documentació relativa a, com a mínim, tres ofertes sol·licitades a diferents proveïdors quan l'import de la contractació d'una despesa subvencionada superi la quantitat de 18.000,00 euros.
D'acord amb l'article 31.3 de la Llei 38/2003, esmentada, quan l'import de la contractació d'una despesa subvencionada superi la quantitat de 18.000,00 euros en el cas de subministraments i serveis, i de 50.000,00 euros en el cas d'obres, l'entitat beneficiària ha de sol·licitar com a mínim tres ofertes de diferents proveïdors, amb caràcter previ a la contractació, llevat que per les característiques especials no hi hagi en el mercat el nombre suficient d'entitats que el subministrin o prestin, o que la despesa s'hagi realitzat anteriorment a la sol·licitud de la subvenció.
En cas que l'elegida no hagi estat l'oferta més econòmica, s'adjuntarà un document explicatiu o una memòria que justifiqui expressament l'elecció.
h) Declaració sobre l'import de l'IVA efectivament suportat, en cas que l'entitat estigui subjecta a règim de prorrata general o especial.
En el supòsit d'estar subjecte al règim de prorrata general l'entitat haurà d'aportar un certificat de l'Agència Tributària i/o una còpia de les declaracions anuals segons els models corresponents de l'Agència Tributària.
En cas d'estar subjecte al règim de prorrata especial l'entitat haurà de presentar el certificat de l'Agència Tributària i la llista de factures vinculades al projecte, així com còpia del llibre de l'IVA on figurin comptabilitzades.
i) S'hauran d'aportar de forma presencial/via registre els originals, degudament estampillats o còpies compulsades d'aquests originals, de tots els documents justificatius de les despeses, i també originals o còpies compulsades d'aquests originals dels comprovants de pagament (els comprovants de pagament no s'estampillen).
En cas que es presenti la documentació original, i l'entitat no tingui competència per compulsar, a més la documentació esmentada s'haurà de presentar una fotocòpia de cada original, per fer-ne la compulsa corresponent.
j) Els justificants originals es marcaran amb un segell, indicant-hi la subvenció que es justifica, el cofinançament de l'FSE i, si escau, l'import o el percentatge que s'imputa.
No se segellaran els justificants de les despeses de personal en nòmina de l'entitat beneficiària imputades mitjançant hores de dedicació i cost/hora (nòmines i TC), ni les factures electròniques.
15.5 Les factures, siguin completes o simplificades, han de complir els requisits que estableix el Reglament pel qual es regulen les obligacions de facturació, aprovat pel Reial decret 1619/2012, de 30 de novembre (BOE núm. 289, d'1.12.12).
La descripció de l'operació ha d'aportar informació suficient sobre el concepte i el període objecte de facturació per tal que es pugui verificar la relació de la despesa amb l'actuació objecte de la subvenció.
Si el concepte de la factura no és prou explicatiu, cal adjuntar els albarans de lliurament corresponents o altra documentació justificativa.
En tot cas, s'ha de poder verificar el preu unitari de l'operació.
En el cas que en algunes de les factures sol·licitades no hi consti l'IVA, és obligatori fer referència a la disposició normativa en virtut de la qual és d'aplicació l'exempció, d'acord amb l'article 6.1.j) del Reglament pel qual es regulen les obligacions de facturació.
Els documents acreditatius del pagament han d'indicar, a més de tot allò que estableix el Reglament pel qual es regulen, les obligacions de facturació:
a) La identificació del beneficiari i l'ordenant del pagament.
L'ordenant ha de ser el beneficiari de la subvenció i ha de fer-hi constar el seu NIF i denominació social.
b) El concepte en què s'ordena el pagament i la remissió al número o números de factura a què correspon.
Si el document de pagament no fa referència a les factures, ha d'anar acompanyat de la documentació complementària que permeti verificar la correspondència entre despesa i pagament.
En el cas de pagament mitjançant xec nominatiu, pagaré, lletres de canvi o similars l'entitat beneficiària ha d'aportar la còpia del document i la còpia de l'extracte bancari que acredita el càrrec.
No s'admeten els comprovants de pagament en efectiu quan s'incompleixin les limitacions d'aquest tipus de pagament que estableix l'article 7 de la Llei 7/2012, de 29 d'octubre, de modificació de la normativa tributària i pressupostària i d'adequació de la normativa financera per a la intensificació de les actuacions en la prevenció i la lluita contra el frau (BOE núm. 261, de 30.10.12).
Els pagaments en efectiu s'han de justificar mitjançant rebuts signats i segellats pel proveïdor amb indicació de la factura a la qual correspon el pagament i la data.
El segell del proveïdor ha d'incloure, com a mínim, el nom i el NIF.
15.7 Criteri d'imputació de les despeses directes de personal propi:
L'import a imputar es calcularà tenint en compte les hores realitzades segons temporalització, pel cost per hora de cada persona treballadora (cost/hora).
El cost laboral es calcularà en funció del cost salarial, la Seguretat Social (SS) a càrrec de l'empresa i les hores anuals segons conveni.
Es considerarà cost salarial el salari base brut -que inclou les pagues extraordinàries-, més els complements salarials que es fixin al conveni col·lectiu o al contracte de la persona treballadora (llevat de les hores extraordinàries i els pagaments per beneficis).
La resta de conceptes que integren la nòmina no són subvencionables, tal com estableix la base 6.2 d'aquest annex.
El cost/hora així obtingut, multiplicat pel total d'hores justificades en la temporalització horària per tasca desenvolupada per actuació i persona treballadora permetrà calcular l'import de despeses a imputar/justificar.
15.8 Imputació de les despeses indirectes:
Per a la imputació de les despeses indirectes s'implementa l'opció de costos simplificats de tipus fix del 15%, calculat sobre les despeses directes de personal verificades correctament, segons el que preveu l'article 68.1.b) del Reglament UE 1303/2013 (DOUE núm. 347, de 20.12.13).
Qualsevol correcció financera que s'apliqui sobre les despeses que serveixen de base de càlcul de la part fixa, en virtut de les verificacions i els controls que puguin efectuar-se, donarà lloc a una minoració de l'import de despeses indirectes imputat.
L'opció de la part fixa per a la imputació de les despeses indirectes és obligatòria per a totes les entitats beneficiàries de les accions concedides, durant tot el procés d'execució i liquidació, i no es pot canviar aquest sistema de justificació.
No caldrà acreditar documentalment la justificació de les despeses indirectes.
15.9 En el cas que s'hagin complert tant l'objecte i la finalitat de la subvenció, com la despesa mínima establerta a la base 4 de l'annex 1 d'aquesta Ordre, però el cost elegible final justificat de l'activitat és inferior al cost elegible inicialment aprovat, s'ha de reduir, en la mateixa proporció, la quantitat de la subvenció.
15.10 L'incompliment d'aquesta despesa mínima establerta, així com de l'objecte i la finalitat de la subvenció, comportarà la revocació total de la subvenció atorgada, segons el que disposa l'apartat de revocació (base 18 de l'annex 1 d'aquesta Ordre de bases).
16.1 Les actuacions de verificació per part de l'òrgan concedent de les accions subvencionables podran ser de dos tipus:
Tenen per objecte garantir que les declaracions justificatives de despeses presentades per les entitats beneficiàries estiguin acompanyades de la documentació justificativa (factures, nòmines, extractes bancaris, etc.).
Per a la verificació de la memòria tècnica justificativa el Servei d'Emprenedoria podrà requerir les entitats beneficiàries, tenint en compte els informes de les visites in situ i/o mitjançant procediment de mostreig, l'enviament dels documents justificatius de les activitats desenvolupades que acreditin l'execució correcta de les accions que les entitats han de conservar, d'acord amb els models del Manual de gestió i catàleg de serveis, que es poden consultar a la pàgina web del Departament d'Empresa i coneixement, a l'apartat Impresos i formularis ( http://empresa.gencat.cat/ca/treb_canals_interns/emo_formularis_
Fulls de seguiment de les persones emprenedores degudament signats per la persona tècnica i la persona beneficiària, i datats dins el període elegible.
El nombre de fulls de seguiment està necessàriament relacionat amb el nombre de persones destinatàries declarat al pla de treball executat de la memòria tècnica, a excepció de les persones destinatàries de sensibilització.
Llistes d'assistència a les accions de formació degudament signades per les persones destinatàries i la persona formadora, i datades dins el període elegible.
De la mateixa manera, hi haurà tantes llistes d'assistència com sessions de formació desenvolupi l'entitat o l'agrupació d'entitats beneficiària/àries i constin com a realitzades segons el pla de treball executat.
Tenen per objecte comprovar la realització efectiva de l'acció subvencionada i/o el compliment de les obligacions dels beneficiaris.
Les verificacions sobre el terreny es podran efectuar, si escau, durant la realització de l'acció subvencionada.
16.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que pugui realitzar el Servei d'Emprenedoria.
17.1 L'òrgan concedent realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat finançada per aquestes subvencions.
17.2 Les entitats beneficiàries de les subvencions s'han de sotmetre a les actuacions de control que l'òrgan concedent consideri necessàries i a les de control efectuades pels organismes competents de l'Administració autonòmica, estatal i comunitària.
18.1 Són causes de revocació les que preveuen els articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya (DOGC núm. 3791A, de 31.12.02), i l'article 37 de la Llei 38/2003, de 17 de novembre, general de subvencions (BOE núm. 276, de 18.11.03).
18.2 L'incompliment de la justificació de l'import elegible aprovat, així com de l'objecte i la finalitat de la subvenció, comportarà la revocació parcial o total de la subvenció atorgada.
18.3 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'alguna causa de revocació de la subvenció concedida, hauran d'instar l'inici del procediment corresponent, d'acord amb el que disposa l'article 100 del Text refós de la Llei de finances públiques de Catalunya, i la Llei 38/2003, de 17 de novembre, general de subvencions, esmentades.
18.4 Una vegada justificada la realització de les accions subvencionables (memòria tècnica i documentació justificativa), i revisada la justificació de les despeses (memòria econòmica i documentació justificativa), el Departament d'Empresa i Coneixement tornarà a calcular la subvenció i podrà minorar la quantia atorgada inicialment, si escau, per ajustar-la a l'execució de les accions i a les despeses elegibles justificades correctament.
La minoració de la subvenció vindrà determinada pel càlcul de la mitjana aritmètica del tant per cent d'assoliment de les actuacions previstes en el pla de treball.
En el supòsit d'incompliment parcial o total de les entitats en la realització de les accions que estableix aquesta Ordre, la subvenció atorgada es podrà reduir en els termes següents:
La reducció implicarà l'inici d'un procediment de revocació de la subvenció concedida que pot comportar el reintegrament parcial o total, per part de l'entitat beneficiària, de les quantitats pagades (bestretes) amb els interessos de demora corresponents.
La quantia final de la subvenció estarà condicionada al percentatge de justificació correcte verificat, i es permetrà una reducció inferior al 20% previst sense cap minoració de les accions previstes en el pla de treball.
Quan el percentatge de justificació tècnica es trobi entre el 40% i el 80% s'iniciarà un procediment de revocació/minoració de la subvenció d'acord amb el que estableix la taula següent:
Es considerà que a una entitat se li aplicarà una revocació tècnica total quan el percentatge de justificació tècnica efectivament validat sigui inferior al 40%, ja que no es compleixen ni els objectius ni la finalitat.
S'aplicarà una minoració de la subvenció, i s'iniciarà el procediment de revocació parcial, en el cas que s'hagi complert amb la despesa mínima que estableix la base 5 de l'annex 1 d'aquesta Ordre però no s'arribi a l'import elegible atorgat.
L'incompliment d'aquesta despesa mínima, així com de l'objecte i la finalitat de la subvenció, comportarà la revocació total de la subvenció atorgada.
18.7 La quantia final a revocar de la subvenció estarà condicionada a la justificació i la verificació administrativa correctes segons el que estableixen l'apartat anterior i les bases 15 i 16 de l'annex 1 d'aquesta Ordre.
La quantitat final a revocar serà la de major import entre la justificació tècnica i la justificació econòmica.
19.1 Les entitats beneficiàries poden renunciar a les subvencions atorgades només per causes justificades i de forma expressa, totalment o parcialment, mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir la subvenció dictarà la resolució corresponent.
Els/les beneficiaris/àries hauran de retornar la quantitat indegudament percebuda més els interessos de demora corresponents.
19.2 En cas que la quantitat total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de rebre la part de la subvenció percebuda indegudament.
A aquest efecte, l'òrgan que va concedir la subvenció dictarà la resolució corresponent.
20.1 Les subvencions regulades en aquestes bases són compatibles amb altres ajuts, subvencions i ingressos per a la mateixa finalitat procedents de d'altres administracions o ens públics o privats, ja siguin d'àmbit local, nacional, estatal, de la Unió Europea o d'organismes internacionals.
20.2 L'import de les subvencions concedides en cap cas pot ser d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat a desenvolupar per l'entitat beneficiària.
21.1 A aquestes subvencions els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions (BOE núm. 276, de 18.11.03), així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791A, de 31.12.02), en tot el que no s'hi oposi.
21.2 Si l'òrgan concedent, com a conseqüència de la seva actuació de comprovació, o la Intervenció General, en el marc del procediment de control, aprecien la concurrència d'algun motiu d'infracció hauran d'instar l'inici del procediment sancionador, d'acord amb el que disposa la secció cinquena del capítol 9 del Text refós de la Llei de finances públiques de Catalunya, i la Llei 38/2003, de 17 de novembre, general de subvencions.
El procediment sancionador es pot tramitar sens perjudici de la revocació eventual de la subvenció concedida.
22.1 El beneficiari de la subvenció ha de donar la publicitat adequada al caràcter públic del finançament del programa, activitat, inversió o actuació objecte de subvenció segons el que estableix la base que regula les obligacions de les entitats beneficiàries i d'acord amb el que preveu l'article 18.4 de la Llei 38/2003, de 17 de novembre, general de subvencions (BOE núm. 276, de 18.11.03).
22.2 Les mesures de publicitat que han d'adoptar les entitats beneficiàries de les subvencions són les següents:
Incloure els logotips del Departament d'Empresa i Coneixement i de Catalunya Emprèn, accessibles al Programa d'identificació visual (PIV) editat a la pàgina web http://www.gencat.cat/piv/descarregues/dptEmpresa/03_14_dpt_empresa.html, en tots els elements informatius i de difusió de l'activitat objecte de la subvenció.
Incloure l'emblema de la Unió, una referència a la Unió Europea, una referència al Fons Social Europeu i el lema "El Fons Social Europeu inverteix en el teu futur".
A més cal incloure la llegenda "Amb el suport del Departament d'Empresa i Coneixement i el cofinançament del FSE" en cartells, plaques commemoratives, materials impresos, mitjans electrònics o audiovisuals, o esments als mitjans de comunicació.
22.3 L'entitat beneficiària ha d'adoptar, a més, les mesures de publicitat i informació següents relatives al cofinançament de l'FSE:
Durant la realització de l'operació ha d'informar el públic del cofinançament de l'actuació, en el seu espai web, si en disposa, i mitjançant un cartell visible per al públic, de mida A3 com a mínim.
Les característiques tècniques de les mesures d'informació i dels cartells s'han d'adequar al que determinen els articles 4 i 5 del Reglament (UE) núm. 821/2014 de 28 de juliol, de la Comissió.
S'ha d'assegurar que les persones destinatàries de l'actuació han estat informades del cofinançament del Fons Social Europeu.
Concretament, es farà constar el cofinançament del Fons Social Europeu en qualsevol document que es lliuri als participants o que formi part de l'expedient de l'actuació cofinançada, per exemple als fulls de seguiment, a les llistes d'assistència, als contractes, a l'anunci de l'aula, etc.
23.1 Són obligacions generals de les entitats beneficiàries d'aquestes subvencions:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant el Departament d'Empresa i Coneixement, mitjançant el Servei d'Emprenedoria, en la forma i el termini que estableix la base 15 de l'annex 1 d'aquesta Ordre.
b) Justificar davant l'òrgan concedent el compliment dels requisits i les condicions que determinen la concessió, o el gaudiment de la subvenció, mitjançant els justificants de les despeses que han de cobrir l'import finançat, i el compliment de la finalitat per a la qual s'ha concedit la subvenció.
Si la subvenció consisteix en un percentatge del cost de l'activitat o la inversió, s'ha d'acreditar el cost total corresponent, sens perjudici d'altres mitjans de comprovació que estableixin les bases 15 i 16 de l'annex 1 d'aquesta Ordre.
En qualsevol cas, cal justificar la totalitat de la despesa realitzada en relació amb l'objecte global o parcial, en aquest darrer cas, sempre que es pugui executar per fases o sigui susceptible d'ús o tractament diferenciat.
c) Conservar els justificants originals i electrònics, i la resta de documentació relacionada amb la subvenció atorgada, durant un període mínim de cinc anys.
Si s'escau, i d'acord amb l'activitat, s'ha de conservar la documentació probatòria de la seva realització efectiva (tríptics, publicacions, material editat, ponències i altres), amb indicació expressa del compliment de les mesures de publicitat que estableix la base 22 de l'annex d'aquesta Ordre.
En el cas de cofinançament per part del Fons Social Europeu, s'han de conservar tots els documents justificatius de les despeses cofinançades durant un termini de tres anys a comptar a partir del 31 de desembre de l'any següent al de la presentació a la Comissió europea dels comptes en els quals s'hagin inclòs les despeses.
L'òrgan concedent informarà els beneficiaris de la data d'inici d'aquest termini.
Els documents s'han de conservar en forma d'original o còpia compulsada de l'original o en versió electrònica de documents originals.
d) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
Qualsevol canvi s'ha de notificar prèviament i per escrit a l'òrgan instructor, abans de la finalització del termini d'execució, el qual ha de valorar la proposta de modificació i la pot acceptar, si no comporta canvis substancials ni representa un incompliment dels requisits i les condicions que han establert aquestes bases.
Els canvis no comunicats o que no hagin estat acceptats poden donar lloc al reintegrament total o parcial de la subvenció.
e) Sotmetre's a les actuacions de comprovació que corresponguin al Departament d'Empresa i Coneixement, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, i aportar tota la informació que els sigui requerida en l'exercici d'aquestes actuacions anteriors.
f) Comunicar a l'òrgan instructor de la subvenció altres subvencions sol·licitades o concedides per a la mateixa finalitat, ajuts, ingressos o recursos que recaiguin sobre la mateixa activitat objecte de la subvenció, i qualsevol altra alteració produïda en les ja comunicades, per tal que se'n pugui avaluar la seva compatibilitat.
Aquesta comunicació s'ha d'efectuar tan aviat com se sàpiga i, en tot cas, abans de la justificació de l'aplicació donada als fons percebuts.
g) Disposar dels llibres comptables, els registres diligenciats i altres documents degudament auditats en els termes que exigeixi la legislació mercantil i sectorial aplicable al beneficiari en cada cas, així com aquells estats comptables i registres específics exigits a les bases 3, 15 i 16 de l'annex 1 d'aquesta Ordre, amb la finalitat de garantir l'exercici adequat de les facultats de comprovació i control.
h) Procedir al reintegrament dels fons percebuts en el cas de revocació de la subvenció en els termes que s'indiquin a la resolució corresponent.
i) Donar la publicitat adequada del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió, publicitat i comunicació incloses a la base 22 de l'annex 1 d'aquesta Ordre.
j) Formalitzar l'encàrrec de gestió corresponent, en cas que l'entitat beneficiària sigui una entitat pública i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatuts que tenen la condició de mitjà propi i servei tècnic de l'entitat beneficiària d'acord amb el que estableix l'article 24.6 del Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic (BOE núm. 276, de 16.11.11).
k) Comunicar a l'òrgan concedent, mitjançant declaració responsable, la informació relativa a les retribucions dels seus òrgans de direcció o administració, a l'efecte de fer-les públiques, un cop concedida la subvenció, d'acord amb de l'article 15.2 de la Llei 19/2014, del 29 de desembre, de transparència, accés a la informació pública i bon govern (DOGC núm. 6780, de 31.12.14).
l) Les entitats privades a les quals es refereixen els epígrafs a) i b) de l'article 3.4 de l'esmentada Llei 19/2014, del 29 de desembre, han de complir amb les obligacions de transparència del títol II de la mateixa Llei que els siguin aplicables.
m) No subrogar la gestió de cap aspecte de l'activitat subvencionada.
n) Mantenir la traçabilitat de tota la documentació tècnica i econòmica que permeti verificar, d'una banda, la realització correcta de les activitats objecte d'aquesta subvenció i, de l'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
o) Identificar expressament a la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la despesa pel Fons Social Europeu.
p) Informar les persones destinatàries de l'actuació que aquesta ha estat cofinançada en un 50% pel Programa operatiu 2014-2020 del Fons Social Europeu aprovat en el marc de l'objectiu d'inversió en creixement i ocupació.
q) Acceptar la seva inclusió en la llista d'operacions per programa operatiu i per Fons, publicada d'acord amb l'article 115.2 del Reglament (UE) 1303/2013 del Parlament Europeu i del Consell, de 17 de desembre de 2013.
r) Informar dels indicadors d'execució i de resultats, tan comuns com específics, corresponents a la gestió de la subvenció rebuda amb l'objectiu de complir els requisits de certificació i/o justificació al Fons Social Europeu, en la forma i els terminis que estableixi l'òrgan instructor.
s) Les entitats beneficiàries, els contractistes i altres tercers relacionats amb l'objecte dels projectes subvencionats han de col·laborar i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa Operatiu, de l'Autoritat de Gestió i de Certificació -la Unitat Administradora de l'FSE- de la Comissió Europea i altres òrgans que, d'acord amb la normativa comunitària, tinguin atribuïdes funcions de control i financeres de les subvencions finançades per l'FSE.
t) Les entitats beneficiàries tenen l'obligació de contractar una pòlissa d'assegurances d'accidents personals i, si s'escau, de responsabilitat civil, que cobreixi cadascun dels participants en les accions durant el període d'execució del programa.
u) Complir la normativa sobre propietat intel·lectual en aquells casos en què realitzar l'activitat objecte de la subvenció suposi utilitzar qualsevol element susceptible de generar drets d'autor.
v) Complir el codi ètic que figura com a annex 2 d'aquesta l'Ordre, d'acord amb l'article 55.2 de la Llei 19/2014, del 29 de desembre, esmentada.
w) Complir les obligacions i no incórrer en els supòsits de prohibició que estableixen els articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
23.2 Les entitats beneficiàries col·laboraran amb l'Àrea d'Emprenedoria i Formació en el desenvolupament del seu pla de treball de la manera següent:
a) Contribuir a la millora dels seus serveis mitjançant el coneixement de les activitats del seu territori, i col·laborar i participar amb entitats vinculades a les activitats objecte de la subvenció del seu entorn en aspectes que puguin ser d'utilitat per a les persones emprenedores o en l'àmbit de la creació d'empreses.
b) En les tasques d'assessorament han de fomentar que les empreses creades tinguin en compte criteris de responsabilitat social, productivitat, competitivitat, defensa i protecció del medi ambient i de qualitat en els productes o serveis que ofereixin, així com la igualtat d'oportunitats i la prevenció de riscos laborals.
c) Han de tenir en compte el dret d'accessibilitat per a les persones amb discapacitat d'acord amb la Llei 13/2014, del 30 d'octubre, d'accessibilitat (DOGC núm. 6742, de 4.11.2014).
d) Difondre, en col·laboració amb l'Àrea d'Emprenedoria i Formació, els resultats que s'obtinguin de l'experiència dels plans de treball duts a terme, en especial de les necessitats de les persones emprenedores i de millora dels serveis necessaris, les eines i les metodologies per garantir la seva repercussió i el seu efecte de transmissió de coneixement.
e) Utilitzar en la seva gestió les eines que els posi al seu abast l'Àrea d'Emprenedoria i Formació.
f) Confidencialitat: tant les entitats beneficiàries com el seu personal tècnic es comprometen formalment a mantenir el secret professional, amb excepció dels tràmits requerits per l'Àrea d'Emprenedoria i Formació i altres òrgans, de totes les informacions que els siguin subministrades per les persones destinatàries dels projectes subvencionats.
g) Participació activa del personal tècnic de les entitats en les accions de coordinació que estableixi l'Àrea d'Emprenedoria i Formació.
h) Informar l'Àrea d'Emprenedoria i Formació de l'assoliment dels objectius d'execució de cadascuna de les fases del projecte, en la forma i en el termini que l'òrgan concedent estableixi.
i) Participar i contribuir en els processos de millora pel que fa a l'assignació d'objectius, recursos, desenvolupament i avaluació posterior.
j) Vehicular els programes que el Govern de la Generalitat desenvolupi en l'àmbit de l'emprenedoria.
k) D'acord amb el criteri de transferibilitat de la Xarxa Emprèn, i segons l'activitat realitzada, s'ha d'aportar el material didàctic en format digital juntament amb la tramesa, via EACAT o per mitjà de l'adreça electrònica [EMAIL].
24.1 D'acord amb la Llei orgànica 15/1999, de 13 de desembre, de protecció de dades de caràcter personal (BOE núm. 298, de 14.12.1999, i suplement en català núm. 17, de 30.12.1999), les dades de caràcter personal que les persones interessades han de facilitar per tal d'obtenir la subvenció s'inclouen al fitxer Expedients administratius, del qual és responsable la Direcció General d'Indústria.
La finalitat és tramitar els expedients administratius relacionats amb l'àmbit competencial, i impulsar i resoldre les qüestions que siguin objecte dels expedients.
Les persones interessades poden exercir els seus drets d'accés, rectificació, cancel·lació i oposició mitjançant un escrit adreçat a la Subdirecció General de Personal, Organització i Prevenció de Riscos Laborals, passeig de Gràcia, núm. 105, 08008, Barcelona, o a l'adreça electrònica.
24.2 Les entitats beneficiàries han de complir amb la normativa de protecció de dades de caràcter personal i adoptar i implementar les mesures de seguretat que preveu la Llei orgànica 15/1999, de 13 de desembre (BOE núm. 298, de 14.12.1999), desenvolupada pel Reial decret 1720/2007, de 21 de desembre (BOE núm. 17, de 19.1.08).
Les entitats beneficiàries establiran les mesures organitzatives i tècniques necessàries per garantir la seguretat de les dades a les quals accedeixin com a conseqüència de les actuacions objecte d'aquesta Ordre.
En especial s'adoptaran les mesures adients per evitar l'alteració, la pèrdua, el tractament o l'accés no autoritzat a les dades esmentades.
25.1 L'òrgan concedent establirà els mitjans de recollida d'informació de les dades de forma estandarditzada i sistematitzada.
A més, de manera complementària, les persones beneficiàries hauran d'informar dels indicadors de realització i de resultats que no siguin d'inserció laboral corresponents a la gestió de la subvenció rebuda amb l'objectiu de complir els requisits de certificació i/o justificació.
25.2 Les entitats beneficiàries han de registrar i trametre els indicadors en els terminis que s'estableixen a continuació:
Indicadors comuns i específics d'execució (només si n'hi ha): s'ha de registrar la situació d'inici de tots els participants quan comencen l'acció, independentment que la finalitzin o no.
Aquestes dades s'han d'actualitzar mitjançant el registre, com a mínim trimestralment, fins que finalitzi l'acció.
Indicadors comuns de resultat immediats, que no siguin d'inserció: s'han de registrar les quatre setmanes següents a comptar des de la data en què el participant ha finalitzat l'acció.
D'acord amb el que preveuen les bases reguladores, l'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions.
A instància de l'entitat beneficiària de la subvenció, el Servei d'Emprenedoria podrà atorgar una ampliació del termini de justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 32 de la Llei 39/2015, d'1 d'octubre, del procediment administratiu comú de les administracions (BOE núm. 236, de 2.10.15).
-1 Les persones beneficiàries d'ajuts públics han d'adoptar una conducta èticament exemplar, abstenir-se de realitzar, fomentar, proposar o promoure qualsevol mena de pràctica corrupta i posar en coneixement dels òrgans competents qualsevol manifestació d'aquestes pràctiques que, a parer seu, sigui present o pugui afectar el procediment.
Particularment s'abstindran de realitzar qualsevol acció que pugui vulnerar els principis d'igualtat d'oportunitats i de lliure concurrència.
-2 Amb caràcter general, les persones beneficiàries d'ajuts públics, en l'exercici de la seva activitat, assumeixen les obligacions següents:
a) Observar els principis, les normes i els cànons ètics propis de les activitats, els oficis i/o les professions corresponents a l'activitat objecte de subvenció o l'ajut públic.
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions que estableixen les bases de la convocatòria, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Complir les obligacions de facilitar informació que la legislació de transparència imposa als adjudicataris en relació amb l'Administració o administracions de referència, sens perjudici del compliment de les obligacions de transparència que els pertoquin de forma directa per previsió legal, en els supòsits que estableix l'apartat quart de l'article 3 de la Llei 19/2014, del 29 de desembre, de transparència, accés a la informació pública i bon govern (DOGC núm. 6780 de 31.12.14).
-4 Efectes d'un eventual incompliment dels principis ètics i regles de conducta
En cas d'incompliment dels principis ètics i de les regles de conducta serà d'aplicació el règim sancionador que preveu la Llei 19/2014, de 29 de desembre (DOGC núm. 6780, de 31.12.14) i les sancions que preveu l'article 84 de la mateixa llei pel que fa a beneficiaris de subvencions públiques, sens perjudici d'aquelles altres possibles conseqüències que prevegi la legislació vigent en matèria de subvencions.